31994R3127
L 330/43
JURNALUL OFÍCIAL AL UNIUNII EUROPENE
REGULAMENTUL (CE) NR. 3127/94 AL COMISIEI
din 20 decembrie 1994
de modificare a Regulamentului (CEE) nr. 2967/85 de stabilire a modalităților de aplicare a grilei comunitare de clasificare a carcaselor de porc
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3220/84 al Consiliului din 13 noiembrie 1984 de stabilire a grilei comunitare de clasificare a carcaselor de porc (1), modificată ultima dată de Regulamentul (CE) nr. 3513/93 (2), în special articolul 5 alineatul (1),
întrucât Regulamentul (CEE) nr. 3220/84 al Consiliului prevede utilizarea tranșării parțiale a carcaselor de porc pentru calculul greutății tuturor mușchilor roșii striați; întrucât este necesară prezentarea, în cuprinsul Regulamentului (CEE) nr. 2967/85 (3) al Comisiei, a noii metode de evaluare, în special menționarea numărului de carcase de tranșat și a noii metode de tranșare; întrucât utilizarea tranșării parțiale determină modificarea toleranței maxime de eroare statistică de estimare;
întrucât se impune îmbunătățirea procedurii de autorizare a noilor metode de clasificare, cu întocmirea unui proces-verbal alcătuit din două părți și cu precizarea diferitelor elemente pe care trebuie să le cuprindă acesta;
întrucât măsurile prevăzute în prezentul regulament sunt în conformitate cu avizul Comitetului de gestionare a cărnii de vită,
ADOPTĂ PREZENTUL REGULAMENT:
Articolul 1
Regulamentul (CEE) nr. 2967/85 se modifică după cum urmează:
1.
Articolul 3 se înlocuiește cu următorul text:
„Articolul 3
(1) Metoda de estimare a conținutului de carne slabă din carcase, autorizată ca metodă de clasificare în sensul articolului 2 alineatul (3) din Regulamentul (CEE) nr. 3220/84, se bazează pe un eșantion reprezentativ din producția porcină națională sau regională la care se referă metoda de estimare, de cel puțin 50 de carcase, al căror conținut de carne slabă este constatat în conformitate cu metoda de tranșare menționată în anexa I, combinată cu o metodă rapidă de evaluare a carcaselor definită la nivel național care prevede utilizarea dublei regresii sau a altei proceduri statistic verificate, astfel încât exactitatea rezultatelor obținute să fie cel puțin egală cu cea a rezultatelor obținute pe 120 de carcase, prin aplicarea metodei prezentate în anexa I și cu ajutorul tehnicilor de regresie standard.
(2) De asemenea, autorizarea metodelor de clasificare este condiționată de marja cuadratică medie de eroare, măsurată la zero, care trebuie să fie de sub 2,5.
(3) Statele membre comunică Comisiei, printr-un proces-verbal, metodele de clasificare a căror autorizare este dorită pe teritoriul lor, în vederea aplicării, prezentând proba de tranșare și principiile pe care se bazează respectivele metode, precum și ecuațiile folosite pentru estimarea conținutului de carne slabă. Procesul-verbal trebuie să includă două părți și trebuie să menționeze elementele prevăzute în anexa II. Prima parte a protocolului se supune Comisiei înainte de începerea probei de tranșare.
Aplicarea metodelor de clasificare pe teritoriul unui stat membru este autorizată în conformitate cu procedurile prevăzute la articolul 24 din Regulamentul (CEE) nr. 2759/75 și pe bază de proces-verbal.
(4) Aplicarea metodelor de clasificare trebuie să corespundă întru totul descrierii cuprinse în decizia comunitară de autorizare.”
2.
Anexele la prezentul regulament devin anexele I și II la Regulamentul (CE) nr. 2967/85.
Articolul 2
Prezentul regulament intră în vigoare la 1 ianuarie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1994.